สรุปเส้นทาง Coinbase แพลตฟอร์มคริปโท อันดับหนึ่ง ในสหรัฐอเมริกา
วันนี้เราจะมาเล่าถึง “Coinbase” แพลตฟอร์มคริปโทเคอร์เรนซีอันดับหนึ่งของสหรัฐอเมริกา ที่ใช้เวลาเพียง 9 ปี ในการสร้างอาณาจักรมูลค่ามากถึง 2 ล้านล้านบาท  แล้ว Coinbase มีที่มาอย่างไร ? ลงทุนแมนจะเล่าให้ฟัง
12 ธ.ค. 2564

สรุปเส้นทาง Coinbase แพลตฟอร์มคริปโท อันดับหนึ่ง ในสหรัฐอเมริกา /โดย ลงทุนแมน
เมื่อเอ่ยถึงแพลตฟอร์มซื้อขายคริปโทเคอร์เรนซีที่เราคุ้นเคย 
หลายคนอาจจะนึกถึง Binance 
หรือในประเทศไทย เราก็น่าจะนึกถึง Bitkub
แต่ในประเทศสหรัฐอเมริกา แพลตฟอร์มที่ได้รับความนิยมสูงสุดนั้น
กลับไม่ใช่ชื่อที่เอ่ยถึงข้างบนนี้ แล้วแพลตฟอร์มคริปโทเคอร์เรนซีไหนล่ะที่ครองใจคนอเมริกัน
วันนี้เราจะมาเล่าถึง “Coinbase” แพลตฟอร์มคริปโทเคอร์เรนซีอันดับหนึ่งของสหรัฐอเมริกา
ที่ใช้เวลาเพียง 9 ปี ในการสร้างอาณาจักรมูลค่ามากถึง 2 ล้านล้านบาท
แล้ว Coinbase มีที่มาอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรื่องราวของ Coinbase เริ่มขึ้นในปี 2012 
โดยชายหนุ่มสองคนคือ คุณไบรอัน อาร์มสตรอง และคุณเฟรด เออร์แซม
ทั้งคู่ได้พบกันผ่าน Reddit แพลตฟอร์มกระทู้ยอดนิยมเหมือนกับพันทิปในบ้านเรา
ซึ่งก็เรียกได้ว่าเป็นชุมชนแรก ๆ ของชาวคริปโทเคอร์เรนซีในสมัยนั้น
คุณไบรอัน คืออดีตวิศวกรซอฟต์แวร์ของ Airbnb 
ผู้ซึ่งเชื่อว่าบิตคอยน์นั้น จะมาเปลี่ยนแปลงโลกการเงินแบบเดิม
ในช่วงที่คุณไบรอันยังทำงานอยู่ที่ Airbnb
เขาได้ตระหนักว่าการส่งเงินไปยังพื้นที่ต่าง ๆ ทั่วโลกแบบดั้งเดิม
ต้องผ่านตัวกลางมากมาย อืดอาด ยืดยาด และต้องจ่ายค่าธรรมเนียมจำนวนมาก
เขาจึงเริ่มออกแบบแพลตฟอร์มต้นแบบของ Coinbase ในช่วงวันหยุดและหลังเลิกงาน 
ด้วยความตั้งใจที่จะสร้างแพลตฟอร์มทางการเงิน ที่ทำให้ผู้ใช้งานสามารถเคลื่อนย้ายเงิน
ได้อย่างอิสระ ง่าย ถูก และปลอดภัย ควบคู่ไปกับการอัปเดตความคืบหน้าเหล่านั้นลงในกระทู้บน Reddit
เมื่อคุณเฟรด เออร์แซม มาเห็นเข้า ก็เกิดความสนอกสนใจในสิ่งที่คุณไบรอันกำลังทำอยู่เป็นอย่างมาก
เขาจึงตัดสินใจลาออกจากงานเทรดเดอร์ที่ Goldman Sachs เพื่อมาร่วมทุ่มสุดตัวกับโปรเจกต์นี้
จนท้ายที่สุดแล้ว เขากลายเป็นผู้ร่วมก่อตั้ง Coinbase อีกคน
ทั้งคู่ได้นำแผนธุรกิจไปเสนอในโครงการบ่มเพาะสตาร์ตอัปชื่อดังอย่าง Y Combinator 
ที่สร้างธุรกิจที่ประสบความสำเร็จระดับโลกมาแล้วนับไม่ถ้วน ไม่ว่าจะเป็น
- Airbnb แพลตฟอร์มที่เปิดให้บุคคลทั่วไปปล่อยเช่าที่พักได้
- Reddit เว็บบอร์ดที่ใหญ่ที่สุดในโลก
โดยพวกเขาก็ได้รับเงินทุนจากโครงการราว 150,000 ดอลลาร์สหรัฐ หรือราว 5 ล้านบาท
ในปีเดียวกันนั้นเอง Coinbase ก็ได้เปิดตัวสู่สาธารณชน
ซึ่งก็ได้เริ่มต้นจากการให้บริการซื้อขายบิตคอยน์ผ่านบัญชีธนาคารและกระเป๋าเงินคริปโทเคอร์เรนซี
ถัดมาในปี 2014 Coinbase ได้เปิดตัวระบบรับฝากสินทรัพย์ดิจิทัลและการให้บริการรับชำระเงิน
ด้วยบิตคอยน์ให้กับภาคธุรกิจ ซึ่งก็ได้มีบริษัทรายใหญ่สนใจมาใช้บริการเป็นจำนวนมาก
ไม่ว่าจะเป็นบริษัทเทคโนโลยียักษ์ใหญ่อย่าง Dell 
แพลตฟอร์มการท่องเที่ยว Expedia 
รวมถึงนิตยสาร Time Magazine
ส่งผลให้ ณ ขณะนั้น ยอดผู้ใช้งาน Coinbase พุ่งสูงเกิน 1 ล้านรายเป็นครั้งแรก
และหลังจากนั้นเพียงปีเดียว Coinbase ก็ได้เปิดให้บริการหนึ่งในธุรกิจสำคัญ
ที่ในเวลาต่อมา ได้กลายมาเป็นแม่เหล็กดึงดูดผู้ใช้งานจำนวนมากเข้าสู่แพลตฟอร์ม 
นั่นก็คือ “ตลาดซื้อขายแลกเปลี่ยนคริปโทเคอร์เรนซี” ที่มีชื่อว่า Coinbase Pro ในปัจจุบัน
การเติบโตครั้งใหญ่ของ Coinbase นั้นเกิดขึ้นในช่วงปี 2016 ถึง 2017 เมื่อกระแสของคริปโทเคอร์เรนซีมาแรงในโลกโซเชียล เนื่องจากราคาที่พุ่งสูงขึ้นอย่างบ้าคลั่ง ทำให้ชาวอเมริกันแห่กันเข้ามาซื้อขายคริปโทเคอร์เรนซีบนแพลตฟอร์ม Coinbase เป็นจำนวนมาก
จากนั้นบริษัทได้เริ่มออกผลิตภัณฑ์ใหม่ ๆ เพื่อจับตลาดการค้าออนไลน์และสถาบันการเงิน 
รวมถึงบัตรเดบิตคริปโทเคอร์เรนซีร่วมกับทาง Visa ที่ได้รับการตอบรับเป็นอย่างดีจากผู้ใช้งาน
จนกระทั่งในเดือนเมษายน ปี 2021 Coinbase ก็ได้สร้างปรากฏการณ์ให้กับอุตสาหกรรมคริปโทเคอร์เรนซี
โดยการเข้าจดทะเบียนในตลาดหลักทรัพย์ NASDAQ ด้วยวิธี Direct Listing หรือก็คือการขายหุ้นของผู้ถือหุ้นเดิมให้กับสาธารณชน ไม่ได้มีการออกหุ้นใหม่หรือระดมทุนเพิ่มแต่อย่างใด
แล้วในช่วงที่ผ่านมา Coinbase เติบโตมากขนาดไหน ?
ปี 2019 รายได้ 17,860 ล้านบาท ขาดทุน 1,016 ล้านบาท
ปี 2020 รายได้ 42,750 ล้านบาท กำไร 10,786 ล้านบาท
รายได้เติบโตมากถึง 139%
ในขณะที่บริษัทสามารถพลิกกลับกำไรเป็นหมื่นล้านได้ในปีเดียว
จากผลประกอบการจะเห็นได้ว่าธุรกิจคริปโทเคอร์เรนซีเรียกได้ว่าเป็นธุรกิจที่เติบโตอย่างร้อนแรง
โดยปัจจุบัน บริษัท Coinbase Global, Inc. มีมูลค่ามากถึง 2.0 ล้านล้านบาท
หากย้อนกลับไปในปี 2012
คงยังมีหลายคนตั้งคำถามว่า บิตคอยน์และคริปโทเคอร์เรนซีคืออะไร
แต่คุณไบรอัน อาร์มสตรอง ที่ได้ศึกษาเกี่ยวกับบิตคอยน์ก็ได้มองว่านวัตกรรมนี้แหละ
จะเป็นสิ่งที่เข้ามาแก้ไขปัญหาในการส่งเงินข้ามประเทศด้วยระบบการเงินแบบดั้งเดิม
จุดนี้เอง ก็ได้เป็นจุดเริ่มต้นที่ทำให้เขาก่อตั้ง Coinbase ขึ้นมา
ซึ่งก็เรียกได้ว่าเป็นผู้เล่นรายแรก ๆ ของอุตสาหกรรม
และเมื่อเริ่มต้นก่อนและทำได้ดี ก็ไม่น่าแปลกใจเลยว่าแพลตฟอร์มคริปโทเคอร์เรนซีของเขา 
ก็ได้กลายเป็นตัวเลือกอันดับหนึ่งของชาวอเมริกัน
และเมื่อใดที่เป็นอันดับหนึ่งในตลาดสหรัฐอเมริกา
ก็หมายความว่ากิจการจะมีมูลค่าระดับล้านล้านบาทได้เหมือน Coinbase นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References